b'\n_START_ARTICLE_\nTroms\xc3\xb8 Idrettslag\n_START_SECTION_\nTroms\xc3\xb8 IL 1931-1945\n_START_PARAGRAPH_\nFram til 1930 spilte de i kretsserien som Troms\xc3\xb8 Turnforenings Fotballag, men fotballforbundet mente klubbens navn p\xc3\xa5minte alt for mye om  Troms\xc3\xb8 Gymnastikk Forening, og derfor byttet de navn til Troms\xc3\xb8 Idrettslag. Dette var bare midlertidig, og klubben forandret navnet til Tor i 1931. I 1931 vant klubben for f\xc3\xb8rste gang den nordnorske cupen, den h\xc3\xb8yest mulige prestasjonen for et nordnorsk lag p\xc3\xa5 den tiden. Klubben slo Mo IL 3-1 i finalen._NEWLINE_\xc3\x85ret etter ga fotballforbundet beskjed om at klubben ikke kunne hete Tor, og derfor ble Troms\xc3\xb8 Idrettslag igjen navnet, denne gangen permanent._NEWLINE_Tretti\xc3\xa5rene viste seg til \xc3\xa5 bli et godt ti\xc3\xa5r for Troms\xc3\xb8 IL, og de vant sitt andre distriktmesterskap i 1932, men ble sl\xc3\xa5tt ut i semifinalen i den nordnorske cupen. Klubben vant distriktmesterskapet i 1933, 1936, og 1937 ogs\xc3\xa5. I 1940 br\xc3\xb8t andre verdenskrig ut, og det ble ikke spilt fotball f\xc3\xb8r 1945.\n_START_SECTION_\nEtterkrigstiden 1946-1969\n_START_PARAGRAPH_\nTroms\xc3\xb8 IL startet etterkrigstiden i god stil, de vant sitt sjette distriksmesterskap i 1946. I 1949 vant Troms\xc3\xb8 IL for andre gang den nordnorske cupen. TIL vant 3-1 mot FK Bod\xc3\xb8/Glimt i finalen._NEWLINE_S\xc3\xa5 vant Troms\xc3\xb8 IL fem strake distriksmesterskap mellom 1950 og 1954, f\xc3\xb8r klubben ble tatt opp i ligasystemet. (Nordnorske klubber fikk fortsatt ikke spille i \xc3\xb8verste divisjon.) I 1956 kom klubbens tredje og siste nordnorske cuptittel._NEWLINE_I 1963 fikk nordnorske klubber delta i Norgesmesterskaper, og Troms\xc3\xb8 IL deltok for f\xc3\xb8rste gang i 1964. TIL kom til andre runde etter \xc3\xa5 ha sl\xc3\xa5tt FK Mj\xc3\xb8lner. Men Nidelv IL ble for sterke og TIL r\xc3\xb8k ut. 60-tallet var en periode da stadion ble utvidet. B\xc3\xa5de Valhall stadion og Alfheim stadion fikk gressdekke._NEWLINE_TIL har hatt mange gode m\xc3\xa5lscorere opp gjennom \xc3\xa5rene; en av dem var Tor Brandeggen, som scoret 75 m\xc3\xa5l p\xc3\xa5 131 kamper i perioden 1952-62.\n_START_SECTION_\nAndre og tredje divisjon 1970-1984\n_START_PARAGRAPH_\nI 1972 ble FK Mj\xc3\xb8lner det f\xc3\xb8rste nordnorske laget i 1. divisjon (n\xc3\xa5 Eliteserien). P\xc3\xa5 den tiden sloss TIL i bunnen av den nordnorske 2. divisjon (inntil 1979 var 2. divisjon delt i tre forskjellige avdelinger, to s\xc3\xb8rlige og et nordlig), og rykket ned. I 1975-sesongen var TIL tilbake i 2. divisjon, etter \xc3\xa5 ha vunnet kvalifiseringen \xc3\xa5ret f\xc3\xb8r. Men klubben rykket rett ned i 3. divisjon, denne gangen etter bare \xc3\xa9n sesong i den nest h\xc3\xb8yeste divisjonen._NEWLINE_De to neste \xc3\xa5rene spilte TIL i 3. divisjon, og noterte seg for blant annet en 17\xe2\x80\x930-seier mot Storfjord. Harald Andersen scoret hele syv av m\xc3\xa5lene._NEWLINE_I 1978-sesongen var TIL tilbake i 2. divisjon, denne gang med st\xc3\xb8rre suksess. Da 18 kamper var spilt, l\xc3\xa5 Troms\xc3\xb8 IL \xc3\xb8verst p\xc3\xa5 tabellen, og fikk n\xc3\xa5 mulighet til \xc3\xa5 spille om en plass i \xc3\xb8verste divisjon (1. div.). Men begge kvalifiseringskampene mot HamKam og Fredrikstad FK endte med tap, og dermed forble TIL i nest \xc3\xb8verste divisjon. Denne sesongen noterte debutant Terje Nicolaisen seg for 13 m\xc3\xa5l for \xc2\xabGutan\xc2\xbb. Neste sesong ble 2. divisjon en allnorsk divisjon, og TIL fikk bryne seg p\xc3\xa5 klubber fra hele landet. Dette gikk ikke s\xc3\xa5 bra, og TIL endte nest sist. I 1980 tapte ikke TIL en eneste kamp i 3. divisjon, og rykket opp. Deretter fulgte ett nedrykk og ett opprykk i 1982, f\xc3\xb8r klubben stabiliserte seg i 2. divisjon.\n_START_SECTION_\nOpprykk 1985\n_START_PARAGRAPH_\n1985-sesongen ble et vendepunkt for TIL. Etter 22 kamper havnet de p\xc3\xa5 andreplass og fikk  muligheten til igjen \xc3\xa5 spille om en plass i \xc3\xb8verste divisjon i Norge. TIL hadde f\xc3\xa5tt seg ny m\xc3\xa5lvakt denne sesongen, Bjarte Flem, som bidro sterkt til at klubben kunne spille kvalifisering dette \xc3\xa5ret. Den f\xc3\xb8rste kvalifiseringskampen ble spilt mot Sogndal 13. oktober 1985. TIL vant 1\xe2\x80\x930 etter scoring av Eivind Andreassen. Den andre og siste kvalifiseringskampen, som har g\xc3\xa5tt inn i TILs historieb\xc3\xb8ker, ble spilt p\xc3\xa5 Mell\xc3\xb8s stadion mot Moss. I det 40. minutt tok TIL ledelsen 1\xe2\x80\x930, ved Trond Johansen p\xc3\xa5 straffe. Det s\xc3\xa5 ut som om TIL skulle vinne kampen helt fram til det 87. minutt, da Troms\xc3\xb8s Yngvar Bendiksen felte \xc3\x98yvind Huseby inne i TILs felt og det ble straffe til Moss. Bjarte Flem reddet imidlertid Husebys straffespark, og dermed kunne TIL ro det hele i land. For f\xc3\xb8rste gang i historien var Troms\xc3\xb8 IL klar for \xc3\xb8verste divisjon._NEWLINE_Startelleveren i siste opprykkskamp var: Bjarte Flem, Nils Solstad, Tor Pedersen, Tore Nilsen, Trond Steinar Albertsen, Sigmund Forfang, Truls Jenssen, Tore Rismo, Lars Espejord, Trond Johansen og Per-Mathias H\xc3\xb8gmo.\n_START_SECTION_\nF\xc3\xb8rstedivisjon og Norgesmesterskap 1986\n_START_PARAGRAPH_\n1. mai 1986 spilte TIL sin f\xc3\xb8rste kamp i \xc3\xb8verste divisjon. Kampen var mot Kongsvinger IL, og endte 1\xe2\x80\x931. Truls Jenssen ble historisk da han headet inn TILs f\xc3\xb8rste scoring i \xc3\xb8verste divisjonen etter 22 minutter. Sesongen ble ikke enkel for TIL. De m\xc3\xa5tte ha kvalifisering for \xc3\xa5 berge plassen. Etter seier i kvalifiseringen kunne de se fram til en ny sesong i 1. divisjon (n\xc3\xa5 Eliteserien). Dagfinn Rognmo fikk sparken i l\xc3\xb8pet av sesongen, og tidligere TIL-spiller Arne \xc2\xabP\xc3\xb8sen\xc2\xbb Andreassen tok over._NEWLINE_Samtidig hadde TIL noks\xc3\xa5 overraskende spilt seg til cupfinalen, der de skulle m\xc3\xb8te seriemestrene, Lillestr\xc3\xb8m SK. Lillestr\xc3\xb8m var skyh\xc3\xb8ye  favoritter f\xc3\xb8r kampen. Foran 22 000 p\xc3\xa5 Ullevaal Stadion tok imidlertid TIL en sensasjonell ledelse 2\xe2\x80\x930 allerede etter 10 minutter etter m\xc3\xa5l fra Nils Solstad og Lars Espejord. Lillestr\xc3\xb8m reduserte til 2\xe2\x80\x931 strakst etter pause, men TIL scoret to m\xc3\xa5l til og vant  4\xe2\x80\x931. TIL var norgesmestre for f\xc3\xb8rste gang. Den dramatiske fotballh\xc3\xb8sten er for \xc3\xb8vrig skildret i boken \xc2\xabMed Gutan til Ullevaal\xc2\xbb._NEWLINE_Neste sesong var en spesiell sesong i \xc3\xb8verste divisjon. Det ble bestemt at ved uavgjort skulle det bli straffesparkkonkurranse. (Det laget som vant fikk 2 poeng og taperen 1 poeng.) TIL dro nytte av den nye ordningen. De spilte uavgjort ni ganger, og vant syv av straffesparkkonkurransene, mye takket v\xc3\xa6re Bjarte Flem i m\xc3\xa5l. 18. juli 1987 ble Alfheim stadion offisielt \xc3\xa5pnet, og noen kamper senere debuterte Bj\xc3\xb8rn \xc2\xabBummen\xc2\xbb Johansen for TIL. Som f\xc3\xb8lge av at TIL vant cupen forrige sesong skulle de for f\xc3\xb8rste gang spille europacup. De ble trukket mot skotske St. Mirren, men tapte 0\xe2\x80\x931 sammenlagt. P\xc3\xa5 tre \xc3\xa5r hadde de rykket opp i \xc3\xb8verste divisjon, vunnet cupen og debutert i Europa.\n_START_SECTION_\nStor suksess i serien 1988\xe2\x80\x931990\n_START_PARAGRAPH_\nF\xc3\xb8r 1988-sesongen var det mange nye fjes p\xc3\xa5 plass i Troms\xc3\xb8. Blant annet Mike McCabe, Erik Pedersen, Tore Hadler Olsen og Espen Olafsen. Dessuten var Tommy Svensson p\xc3\xa5 plass som trener, noe som skulle f\xc3\xb8re TIL inn i en suksessfull periode. I 1988 ble det en 5.-plass og for f\xc3\xb8rste gang hadde TIL over 4000 tilskuere i snitt p\xc3\xa5 sine hjemmekamper._NEWLINE_Sesongen etter (1989) tok TIL for f\xc3\xb8rste gang medalje i den \xc3\xb8verste divisjonen. TIL endte p\xc3\xa5  3.-plass, og spillere som keeper Einar Rossbach, Mike McCabe, Tore Rismo og Bj\xc3\xb8rn \xc2\xabBummen\xc2\xbb Johansen var sentrale. \xc3\x85ret etter (1990-sesongen) gikk det enda bedre. TIL ledet serien lenge, og s\xc3\xa5 ut til \xc3\xa5 ta sitt f\xc3\xb8rste seriemesterskap, men Rosenborg snappet gullet foran TIL. Det ble dermed s\xc3\xb8lvmedalje for TIL, det beste de noen gang har gjort i serien. Dette \xc3\xa5ret ble ogs\xc3\xa5 gjeldende publikumsrekord satt, da 10 225 tilskuere m\xc3\xb8tte opp for \xc3\xa5 se TIL mot Rosenborg i kvartfinalen. Kampen endte 0\xe2\x80\x930 e.e.o.\n_START_SECTION_\nGjennomsnittlige sesonger 1991\xe2\x80\x931995\n_START_PARAGRAPH_\nI 1991 og 1992 endte TIL trygt plassert midt p\xc3\xa5 tabellen i Tippeligaen. (Navnebyttet kom av at Norsk Tipping ble hovedsponsor for ligaen.) I 1991 fikk Troms\xc3\xb8 IL muligheten til \xc3\xa5 spille europacup igjen, men de tapte sammenlagt 2\xe2\x80\x933 i f\xc3\xb8rste runde mot Tirol Innsbruck. P\xc3\xa5 tidlige 90-tall dukket spillere som Steinar Nilsen, Morten Kr\xc3\xa6mer og Svein Morten Johansen opp i startoppstillingen._NEWLINE_I 1992 var det tidligere TIL-spillere som skulle styre klubben. F\xc3\xb8rst ut var Per-Mathias H\xc3\xb8gmo, men han fikk sparken midt i sesongen, og Truls Jenssen ledet laget ut sesongen. Denne sesongen debuterte en kjent m\xc3\xa5lscorer for klubben, Sigurd Rushfeldt. Neste sesong (1993) ble han toppscorer for TIL. Denne sesongen tok Harald Aabrekk over som hovedtrener og ledet laget til en sjetteplass. I 1995-sesongen debuterte Ole Martin \xc3\x85rst og Tore Andr\xc3\xa9 Flo for TIL, to spillere som etter hvert har blitt kjent som store m\xc3\xa5lscorere. Da sesongen var over, dro b\xc3\xa5de Aabrekk og Flo til Bergen og Brann.\n_START_SECTION_\nNM-gull og europacup 1996\xe2\x80\x931997\n_START_PARAGRAPH_\nTerje Skarsfjord var TIL-trener denne ene sesongen. TIL endte p\xc3\xa5 en femteplass og Sigurd Rushfeldt ble toppscorer. Etter sesongen ble han solgt til Rosenborg._NEWLINE_Som ti \xc3\xa5r tidligere var TIL igjen i cupfinalen, der de skulle m\xc3\xb8te erkerival Bod\xc3\xb8/Glimt. Bod\xc3\xb8/Glimt tok ledelsen etter scoring av Runar Berg, men Ole Martin \xc3\x85rst og Sigurd Rushfeldt sikret en 2\xe2\x80\x931-seier, og TIL kunne notere seg for sitt andre Norgesmesterskap._NEWLINE_\xc3\x85ret etter ble H\xc3\xa5kan Sandberg ny trener. TIL m\xc3\xa5tte ut i kvalifiseringspill for \xc3\xa5 berge plassen. TIL fikk spille europacupspill, og slo ut NK Zagreb i f\xc3\xb8rste runde, I andre runde m\xc3\xb8tte de storlaget Chelsea FC. TIL tok en sensasjonell 3\xe2\x80\x932-seier p\xc3\xa5 Alfheim, i kampen som ble preget av mye sn\xc3\xb8 i perioder. Steinar Nilsen, Frode Fermann og Ole Martin \xc3\x85rst scoret hvert sitt m\xc3\xa5l, mens Gianluca Vialli scoret begge Chelseas m\xc3\xa5l. Troms\xc3\xb8 IL tapte returkampen i London 1\xe2\x80\x937, men ingen glemte sensasjonen i Troms\xc3\xb8. Kampen har etter hvert blitt kjent som en klassiker. Chelsea-trener Ruud Gullit var rasende p\xc3\xa5 forholdene og kom med blant annet denne legendariske kommentaren: \xc2\xabGrass? It looks like cowshit to me!\xc2\xbb. Gullit ville ha omkamp. Det paradoksale med kampen var at det var sn\xc3\xb8en som hjalp Chelsea. Da sn\xc3\xb8en lavet ned, v\xc3\xa5knet Vialli og skaffet Chelsea et godt utgangspunkt n\xc3\xa6rmest p\xc3\xa5 egen h\xc3\xa5nd. Storklubber ble interesserte i TILs spillere, og etter hvert ble Steinar Nilsen kj\xc3\xb8pt av AC Milan. I 1997 stiftet TILs supportere kjennskap til Rune Lange, og sesongen etter ble han toppscorer for Troms\xc3\xb8 IL.\n_START_SECTION_\nLite suksess og nedrykk 1998\xe2\x80\x932001\n_START_PARAGRAPH_\nDe neste sesongene var TIL plassert p\xc3\xa5 \xc3\xb8vre del av tabellen, foruten 1998 da de havnet tredje sist. Det var mange forandringer i spillerstallen mellom 1998 og 2001. Bj\xc3\xb8rn \xc2\xabBummen\xc2\xbb Johansen ble solgt til Helsingborg, og Morten Gamst Pedersen debuterte._NEWLINE_I 2000 ble Rune Lange solgt for 37 millioner kroner til tyrkiske Trabzonspor._NEWLINE_2001-sesongen ble et mareritt for TIL. De tapte 18 av 26 kamper og rykket rett ned i 1. divisjon. De satte ny klubbrekord; 667 minutter (tilsvarer over 15 omganger) uten \xc3\xa5 score m\xc3\xa5l. P\xc3\xa5 slutten av sesongen ble Tommy Svensson hentet inn som trener uten noe resultat.\n_START_SECTION_\nRoyal League og UEFA-cup 2002\xe2\x80\x932005\n_START_PARAGRAPH_\nTIL hadde som m\xc3\xa5l \xc3\xa5 gj\xc3\xb8re oppholdet i 1. divisjon kortest mulig. Trond Johansen ble ny trener, Bj\xc3\xb8rn \xc2\xabBummen\xc2\xbb Johansen og Steinar Nilsen gjorde comeback for TIL._NEWLINE_TIL infridde og endte \xc3\xb8verst p\xc3\xa5 tabellen, godt hjulpet av stjerneskuddet Morten Gamst Pedersen. N\xc3\xa5 kunne klubben se fram til spill i \xc3\xb8verste divisjon. _NEWLINE_I 2003-sesongen var klubben sv\xc3\xa6rt n\xc3\xa6r ved \xc3\xa5 rykke ned igjen. Trond Johansen fikk sparken og Terje Skarsfjord kom inn og reddet laget i siste liten. TIL reddet plassen etter scoring mot Rosenborg i siste sekund._NEWLINE_Per-Mathias H\xc3\xb8gmo gjorde comeback som trenger i 2004-sesongen. Etter \xc3\xa5 ha ledet serien lenge endte TIL p\xc3\xa5 fjerdeplass. Morten Gamst Pedersen ble solgt til Blackburn, og klubben gikk p\xc3\xa5 en smell. H\xc3\xb8gmo avsluttet sitt engasjement etter sesongen av famili\xc3\xa6re \xc3\xa5rsaker. TIL spilte denne sesongen ogs\xc3\xa5 i den nye turneringen Royal League. De fikk kamper b\xc3\xa5de mot IFK G\xc3\xb6teborg og FC K\xc3\xb8benhavn._NEWLINE_Neste sesong (2005) var TIL p\xc3\xa5 randen av nedrykk etter at Otto Ulseth hadde v\xc3\xa6rt hovedtrener fra sesongstart. Steinar Nilsen tok imidlertid over treneransvaret, og f\xc3\xb8rte laget til sikker plass i serien. TIL deltok ogs\xc3\xa5 i UEFA-cupspill dette \xc3\xa5ret._NEWLINE_Etter at laget beseiret Esbjerg i kvalifiseringen til UEFA-cupen, m\xc3\xb8tte TIL den tyrkiske storklubben Galatasaray i f\xc3\xb8rste runde. TIL overrasket ved \xc3\xa5 vinne 2\xe2\x80\x931 sammenlagt  og  gikk videre til gruppespillet. TIL m\xc3\xb8tte R\xc3\xb8de stjerne Beograd, FC Basel, AS Roma og Strasbourg i gruppespillet, og var faktisk n\xc3\xa6r ved \xc3\xa5 g\xc3\xa5 videre. I siste kamp mot Basel ledet Troms\xc3\xb8 3\xe2\x80\x931, men tapte til slutt 3\xe2\x80\x934 og var dermed ute av turneringen.\n_START_SECTION_\nSteinar Nilsen med suksess 2006\xe2\x80\x932008\n_START_PARAGRAPH_\nEttersom Steinar Nilsen bare var midlertidig ansatt, ble Ivar Morten Normark hovedtrener f\xc3\xb8r 2006-sesongen. TIL startet imidlertid d\xc3\xa5rlig og  Normark ble midt i sesongen erstattet av Steinar Nilsen. Sigurd Rushfeldt vendte tilbake til Troms\xc3\xb8 IL midtveis i sesongen._NEWLINE_F\xc3\xb8r 2007-sesongen ble Steinar Nilsen ansatt som permanent hovedtrener i TIL, med Agnar Christensen som assistenttrener. I 2007-sesongen var TIL jevnt gode og endte p\xc3\xa5 en sjetteplass. Morten Moldskred og Sigurd Rushfeldt ble spisspar etter at Ole Martin \xc3\x85rst ble solgt til Start i juli 2007._NEWLINE_I 2008 fikk TIL 3.-plass i serien, mye takket v\xc3\xa6re  Tippeligaens beste forsvar. TIL slapp inn 23 m\xc3\xa5l, minst av alle lagene.\n_START_SECTION_\nH\xc3\xb8gmo vender tilbake 2009\xe2\x80\x932013\n_START_PARAGRAPH_\nEtter bronsesesongen i 2008 sluttet Steinar Nilsen som hovedtrener, og tok over treneransvaret i en annen Eliteserieklubb; Brann. Nilsens erstatter i TIL ble Per-Mathias H\xc3\xb8gmo, som hadde stor suksess i sin tidligere periode i TIL. I 2010-sesongen endte TIL p\xc3\xa5 3.-plass. \xc3\x85ret etter ble enda bedre, da endte de p\xc3\xa5 en 2.-plass, og fikk s\xc3\xb8lv. H\xc3\xb8gmo ble norsk landslagssjef i 2013.\n_START_SECTION_\nEuropaligaen 2009\n_START_PARAGRAPH_\nEtter 3.-plass i 2008 var Troms\xc3\xb8 IL tilbake i Europacupspill i 2009. TIL slo ut Dinamo Minsk  etter 0\xe2\x80\x930 i bortekampen og 4\xe2\x80\x931 hjemme. I neste runde slo TIL ut NK Slaven Belupo (2\xe2\x80\x931 2\xe2\x80\x930). I neste runde var   Athletic Bilbao motstander. TIL ledet 2\xe2\x80\x931 i Bilbao, men to raske m\xc3\xa5l fra Bilbao f\xc3\xb8rte til et knepent 2\xe2\x80\x933-tap.  Hjemmekampen endte 1\xe2\x80\x931. Bilbao gikk dermed videre med 4\xe2\x80\x933 sammenlagt.\n_START_SECTION_\nSesongen 2013\n_START_PARAGRAPH_\nSesongen 2013 skulle se Troms\xc3\xb8 rykke ned til Adeccoligaen. Nyansatt trener Agnar Christensen greide ikke f\xc3\xb8re Troms\xc3\xb8 til nevneverdig suksess og ble erstattet av Steinar Nilsen 1.oktober. Selv med trenerskiftet s\xc3\xa5 greide ikke klubben beholde plassen og endte p\xc3\xa5 en 15.-plass av 16 lag og dermed direkte nedrykk med 29 poeng p\xc3\xa5 30 kamper. En del av skylden for nedrykket m\xc3\xa5 lagets horrible bortestatistikk ta skylden for. Troms\xc3\xb8 IL tok kun 4 av 45 mulige poeng p\xc3\xa5 bortebane gjennom sesongen, og tapte 11 bortekamper p\xc3\xa5 rad etter \xc3\xa5 ha spilt uavgjort i de 4 f\xc3\xb8rste kampene p\xc3\xa5 bortebane._NEWLINE_Sesongen 2013 deltok Troms\xc3\xb8 ogs\xc3\xa5 i Europaligaen og kom seg til gruppespillet etter \xc3\xa5 ha overtatt plassen til Besiktas fra Tyrkia som ble utestengt grunnet kampfiksing. I gruppespillet gjorde Troms\xc3\xb8 ingen god figur og endte opp med kun 1 poeng p\xc3\xa5 6 spilte kamper.\n_START_SECTION_\nOpprykksesongen 2014\n_START_PARAGRAPH_\nEtter \xc3\xa5 ha rykket ned i 2013 tok Troms\xc3\xb8 IL fatt p\xc3\xa5 1.divisjonen som store favoritter. Sesongen startet med fire seire i de fire f\xc3\xb8rste rundene. \xc3\x85rets f\xc3\xb8rste tap kom mot nyopprykkede Nest-Sotra 11. mai p\xc3\xa5 bortebane. TIL tapte 2-1. \xc3\x85rets eneste hjemmetap kom mot Bryne torsdag 12. juni, da j\xc3\xa6rbuene tok alle tre poengene etter \xc3\xa5 ha sl\xc3\xa5tt TIL 3-2 p\xc3\xa5 Alfheim Stadion._NEWLINE_Etter en v\xc3\xa5rsesong der TIL presterte bra p\xc3\xa5 bortebane og d\xc3\xa5rligere hjemme ga h\xc3\xb8stsesongen fem bortetap, mens TIL var solid p\xc3\xa5 Alfheim. Opprykket ble ikke sikret f\xc3\xb8r nest siste serierunde hjemme p\xc3\xa5 Alfheim da TIL m\xc3\xb8tte FFK. Med borteseier her ville Fredrikstad v\xc3\xa6rt to poeng bak TIL f\xc3\xb8r siste serierunde. Men TIL var det beste laget og Jonas Johansen ble matchvinner. Kampen endte 1-0 til hjemmelaget, slik at laget rykket opp.\n_START_SECTION_\nSesongene 2015-2017\n_START_PARAGRAPH_\nTroms\xc3\xb8 IL var tilbake i Tippeliagen etter opprykket i 2014 sesongen. F\xc3\xb8r sesongen var det forventet at Troms\xc3\xb8 ikke ville slite med \xc3\xa5 holde seg i Tippeligaen. Men det ble en vanskelig sesong. Steinar Nilsen ble sagt opp igjen den 18. august 2015, uten at ledelsen, ville si hvorfor. Riktignok l\xc3\xa5 Troms\xc3\xb8 p\xc3\xa5 en nedrykksplass p\xc3\xa5 dette tidspunktet. B\xc3\xa5rd Flovik tok over laget ut sesongen og med en sterk sesongavslutning berget Troms\xc3\xb8 plassen i Tippeligaen med en 13.-plass. 14 kamper ut i 2017-sesongen ble Flovik og TIL enig om at klubben var mest tjent med en ny trener. Grunnen var sviktende resultater. Truls Jenssen ledet laget i et par kamper, men s\xc3\xa5 overtok Simo Valakari, fra Finland, treneransvaret for TIL. Det gikk litt tregt i starten, og laget l\xc3\xa5 i en periode p\xc3\xa5 direkte nedrykk, men fra runde 24 til 29 plukket man 15 av 18 mulige poeng. Dermed sikret man plassen allerede i runde 29 og spiller eliteseriefotball ogs\xc3\xa5 2018. Laget kom p\xc3\xa5 plass elleve i Eliteseriesesongen 2017.\n_START_SECTION_\nIsberget\n_START_PARAGRAPH_\nIsberget er Troms\xc3\xb8 ILs supporterklubb. De ble dannet i 1996, og har pr. 2012 ca. 550 medlemmer. De holder til p\xc3\xa5 A-feltet p\xc3\xa5 Alfheim, og skaper stor stemning p\xc3\xa5 hjemmekampene, ved hjelp av blant annet egenkomponerte sanger, pyroeffekter,  flagg og bannere. Dessuten er medlemmene i Isberget fast innslag p\xc3\xa5 bortekampene. Isbergets stamplass er Rogers som ligger p\xc3\xa5 Stortorget i Troms\xc3\xb8. Der samles mange av fansen f\xc3\xb8r og etter hjemmekamp, og for \xc3\xa5 se bortekampene p\xc3\xa5 storskjerm. Isberget har egne sider p\xc3\xa5 Facebook og Twitter (@IsbergetSupport)_NEWLINE_Isberget har flere undergrupper kalt Isberget S\xc3\xb8r, Isberget Finnmark og Isberget Vest. Det er undergrupper av supporterklubben som jobber med \xc3\xa5 aktivisere/samle TIL-supportere i andre deler av Norge. Supporterne m\xc3\xb8tes da p\xc3\xa5 Tordenskiold i Oslo, ON i Hammerfest og Champs i Stavanger for \xc3\xa5 se kamper i lag. Undergruppene har ogs\xc3\xa5 som form\xc3\xa5l \xc3\xa5 kunne arrangere turer for de som vil st\xc3\xb8tte GUTAN.\n_START_SECTION_\nForza Troms\xc3\xb8\n_START_PARAGRAPH_\nForza Troms\xc3\xb8 er TILs uavhengige supportergruppering. Den ble startet opp i 2013 som en supplement til Isberget. Forza Troms\xc3\xb8 er en egen gruppering som st\xc3\xa5r p\xc3\xa5 Tribune Vest p\xc3\xa5 L-feltet. Grupperingen har en ung profil, men profilerer seg selv som en gruppering som er \xc3\xa5pen for alle. Det er ingen medlemsavgift. Oppm\xc3\xb8tet varierer, og har p\xc3\xa5 det meste v\xc3\xa6rt 150 stk. og helt ned til 5 stk._NEWLINE_De to grupperingene samarbeider med ulike rop p\xc3\xa5 hver sin side av banen. Ved hjelp av egenkomponerte sanger og rop, flagg og bannere, er denne uavhengige supportergrupperingen med p\xc3\xa5 \xc3\xa5 skape god stemning p\xc3\xa5 Alfheim.\n_START_SECTION_\nRekorder i \xc3\xb8verste divisjon\n_START_PARAGRAPH_\nI 1989 og 1990-sesongene spilte TIL 16 hjemmekamper uten tap._NEWLINE_8\xe2\x80\x930 er den st\xc3\xb8rste seieren TIL har vunnet. Den kom hjemme mot Kongsvinger i 1995._NEWLINE_7\xe2\x80\x930 er st\xc3\xb8rste borteseier. Den kom i en kamp mot Molde, runden etter 8\xe2\x80\x930-seieren._NEWLINE_0\xe2\x80\x936 er st\xc3\xb8rste bortetap for TIL. Tre ganger har det skjedd, 2 ganger p\xc3\xa5 \xc3\x85r\xc3\xa5sen mot Lillestr\xc3\xb8m og borte mot AaFk i 2016._NEWLINE_0-6 er st\xc3\xb8rste hjemmetap. Dette skjedde 2. august 2015 mot Str\xc3\xb8msgodset._NEWLINE_Tor Andr\xc3\xa9 Grenersen holdt nullen i 373 minutter i 1994-sesongen._NEWLINE_677 minutter er den lengste perioden TIL har spilt uten \xc3\xa5 score m\xc3\xa5l. Det skjedde i 2001. Dette er ogs\xc3\xa5 den lengste m\xc3\xa5lt\xc3\xb8rken noe lag har hatt i eliteseriens historie._NEWLINE_I 2001 tapte TIL seks hjemmekamper p\xc3\xa5 rad._NEWLINE_70 scoringer er det meste TIL har i \xc3\xa9n og samme sesong. Det skjedde i 1999._NEWLINE_52 baklengsm\xc3\xa5l er den negative rekorden i \xc3\xa9n og samme sesong. Det skjedde i 2001.'